鄭容全成蛟形木机歌
作者：皎然
朝代：唐

paragraphs: 萬物貴天然，天然不可得。
渾樸無勞剞劂工，幽姿自可蛟龍質。
欲騰未去何翩翩，揚袂爭前誰敢拂。
可中風雨一朝至，還應不是池中物。
蒼山萬重採一枝，形如器車生意奇。
風號雨噴心不折，衆木千叢君獨知。
高人心，多越格。
有時就月吟春風，持來座右驚神客。
愛君開閤江之濱，白雲黃鶴長相親。
南郭子綦我不識，非君獨是是何人。